ვისკონსინის შტატის გუბერნატორი პროფკავშირებს დაუპირისპირდა
ათი ათასობით დემონსტრანტი ვისკონსინის შტატის დედაქალაქ მედისონის ქუჩებში პროტესტის ნიშნად გამოვიდა
ვისკონსინის შტატის რესპუბლიკელი გუბერნატორი სკოტ ვოკერი უარს ამბობს მოლაპარაკებების წარმართვაზე იმ საკანონმდებლო პროექტთან დაკავშირებით, რომელიც საზოგადოებრივ სექტორში დასაქმებული მოხელეების კოლექტიური მოლაპარაკებების წარმართვის უფლებას კრძალავს. ვოკერის მიერ შემოთავაზებული 137 მილიონ დოლარად შეფასებული ბიუჯეტის პროექტი აგრეთვე საზოგადოებრივ სექტორში დასაქმებული მოხელეებისგან საპენსიო შეღავათებისთვის და სამედიცინო დაზღვევისთვის უფრო დიდი ფინანსური შენატანის გამოყოფას მოითხოვს. ვისკონსინის შტატის დემოკრატი კანონმდებლები ხსენებულ საკანონმდებლო პროექტს ეწინააღმდეგებიან. მათ შტატის ტერიტორია განგებ დატოვეს რათა შტატის საკანონმდებლო ორგანომ კანონ-პროექტი არ მიიღოს. როგორც ამერიკის ხმის კორესპონდენტი კეინ ფარაბო იუწყება, ათი ათასობით დემონსტრანტი ვისკონსინის შტატის დედაქალაქ მედისონის ქუჩებში პროტესტის ნიშნად გამოვიდა. არსებული ფინანსური პრობლემების ფონზე სხვა შტატები ვისკონსინში მიმდინარე მოვლენებს აკვირდებიან. უამინდობის მიუხედავად ათასობით დემონსტრანტმა ვისკონსინის შტატის კაპიტოლიუმის შენობის მახლობლად ხმაურიანი საპროტესტო დემონსტრაცია გამართა. დედაქალაქ მედისონში მძვინვარე პოლიტიკური დაპირისპირება შტატის ბიუჯეტის მიღებას უკავშირდება და უკვე მეორე კვირაა გრძელდება. მასწავლებლები, სახელმწიფო მოხელეები, პოლიციელები და მეხანძრეები კაპიტოლიუმთან გამართულ საპროტესტო აქციას შეუერთდნენ. ისინი ეწინააღმდეგებიან გუბერნატორ სკოტ ვოკერის საკანონმდებლო ინიციატივას, რომელიც საზოგადოებრივ სექტორში დასაქმებულ მოხელეებს კოლექტიური მოლაპარაკებების წარმართვის უფლების აკრძალვას ითვალისწინებს. „ეს მთელი ერისთვის ძალზედ მნიშვნელოვანი მომენტი გახლავთ. ჩვენ კრიტიკულად მნიშვნელოვან ზღვარს მივუახლოვდით. ის რაც აქ მოხდება მთელს ქვეყანაში აისახება,“ აღნიშნავს ვისკონსინის შტატის მეხანძრეთა პროფკავშირის პრეზიდენტი მალონ მიჩელი. მიჩელი აღიარებს, რომ მართალია გუბერნატორ ვოკერის საკანონმდებლო პროექტი პოლიციელებს, სხვა სამართალდამცველებსა და მეხანძრეებს არ შეეხება, მეხანძრეთა პროფკავშირი საზოგადოებრივ სექტორში დასაქმებულ მუშაკთა კოლექტიური მოლაპარაკებების წარმართვის უფლების შეზღუდვას ეწინააღმდეგება. „ვფიქრობ თუ ეს საკანონმდებლო პროექტი მიიღეს, სხვა გუბერნატორები ამ მაგალითს გამოიყენებენ და პროფკავშირებს დაუპირისპირდებიან,“ აღნიშნავს მიჩელი. ვისკონსინის უნივერსიტეტის პოლიტიკური მეცნიერებისა და საზოგადოებრივი ურთიერთობების პროფესორი დენის დრესანგი აღნიშნავს, რომ ვისკონსინში ბიუჯეტთან დაკავშირებული დაპირისპირების საბოლოო შედეგი გავლენას მოახდენს მთელს შეერთებულ შტატებზე და განსაკუთრებით კი იმ შტატებზე, სადაც მწვავე საბიუჯეტო დეფიციტი შეინიშნება. „ამ დაპირისპირების შედეგი უაღრესად მნიშვნელოვანი იქნება იმ შტატებისთვის, სადაც რესპუბლიკელები როგორც გუბერნატორის თანამდებობას ისე საკანონმდებლო ორგანოს ორივე პალატას აკონტროლებენ. ამდენად ეს ალბათ განმეორდება ოჰაიოში, ინდიანასა და სხვა შტატებშიც,“ დასძენს დენის დრესანგი. ვისკონსინის გუბერნატორი სკოტ ვოკერი საკანონმდებლო პროექტში ცვლილებების შეტანაზე უარს აცხადებს, ხოლო დემოკრატი კანონმდებლები შტატის კაპიტოლიუმში დაბრუნებას არ აპირებენ. ამით ისინი ფაქტობრივად სადავაო საკანონმდებლო პროექტის მიღებას აფერხებენ. აღსანიშნავია, რომ იმისათვის, რომ ვისკონსინის საკანონმდებლო ორგანომ კანონ-პროექტი დაამტკიცოს საჭიროა, რომ საკანონმდებლო ორგანოში ქვორუმი შედგეს, რაც, თავის მხრივ, რესპუბლიკელთა კონტროლის ქვეშ მყოფ ორგანოში თუნდაც ერთი დემოკრატი კანონმდებლის გამოცხადებას მოითხოვს.